BCH ควัก 350 ล้าน ซื้อที่ดินสร้าง “รพ.เกษมราษฎร์ สุวรรณภูมิ”
BCH ควัก 350 ล้านบาท เข้าซื้อที่ดินตั้งโรงพยาบาลใหม่ภายใต้ชื่อ “รพ.เกษมราษฎร์ สุวรรณภูมิ” เพื่อขยายกิจการในระยะ 5 ปีข้างหน้า รองรับผู้ป่วยทั่วไปชาวไทย ชาวต่างชาติ และผู้ป่วยในโครงการประกันสังคม
BCH ควัก 350 ล้านบาท เข้าซื้อที่ดินตั้งโรงพยาบาลใหม่ภายใต้ชื่อ “รพ.เกษมราษฎร์ สุวรรณภูมิ” เพื่อขยายกิจการในระยะ 5 ปีข้างหน้า รองรับผู้ป่วยทั่วไปชาวไทย ชาวต่างชาติ และผู้ป่วยในโครงการประกันสังคม
31 ม.ค. 2566

บริษัท บางกอก เชน ฮอสปิทอล จำกัด (มหาชน) หรือ BCH ขอแจ้งให้ทราบว่าที่ประชุมคณะกรรมการบริษัท ครั้งที่ 6/2565 เมื่อวันที่ 16 ธันวาคม 2565 มีมติอนุมัติให้บริษัทเข้าซื้อที่ดินตั้งอยู่ที่ ตำบลบางเสาธง อำเภอบางเสาธง จังหวัดสมุทรปราการ เนื้อที่ 25 ไร่ มูลค่าทั้งสิ้น 350,000,000 บาท เพื่อใช้ในการขยายกิจการโรงพยาบาลแห่งใหม่ภายใต้ชื่อ “โรงพยาบาลเกษมราษฎร์ สุวรรณภูมิ” โดยคาดว่าจะเริ่มก่อสร้างได้ภายในปี 2567และเปิดให้บริการภายในปี 2569
ทั้งนี้ การเข้าซื้อที่ดินเพื่อขยายกิจการโรงพยาบาลในครั้งนี้เป็นส่วนหนึ่งของแผนการขยายกิจการในระยะ 5 ปีข้างหน้าของบริษัท โดยมีวัตถุประสงค์เพื่อขยายฐานผู้ป่วยทั่วไปชาวไทย ชาวต่างชาติ และผู้ป่วยในโครงการประกันสังคม ซึ่งจะมีศูนย์การแพทย์เฉพาะทางครบวงจร พร้อมด้วยบุคลากรทางการแพทย์ที่มีความเชี่ยวชาญหลากหลายสาขา
รวมถึงการเพิ่มประสิทธิภาพในการให้บริการรับส่งต่อผู้ป่วยระหว่างโรงพยาบาลในเครือ ซึ่งจะเป็นส่วนช่วยในการเพิ่มขีดความสามารถในการแข่งขันของบริษัทได้ในอนาคต